Jørn Dohrmann (DF), 2010-06-04:
Der er allerede sagt meget i forbindelse med den her sag, og der er mange forskellige påstande om, hvem det var, der ligesom havde trukket hele læsset.
Jeg tror, vi bredt set må sige, at det var Socialistisk Folkeparti, det var Socialdemokraterne, og så var det Dansk Folkeparti, som virkelig ville gøre en forskel på det her område, hvor vi gik fra de 1.500 ha ned til 450 ha.
Jeg må bare sige til hr. Christian H. Hansen, at hvis de 1.500 ha havde været fældet, kunne man altså ikke fortryde, uanset om der var andre partier, der måtte få en anden holdning senere.
Derfor har det været vigtigt for os at gå ind og kæmpe den her kamp.
Det har også været vigtigt for os at få afdækket, om der var et reelt alternativ.
Ønskede man at foretage færrest mulige ekspropriationer, som vi gjorde i Dansk Folkeparti, kunne det ikke lade sig gøre i forbindelse med Stauning, for der var mange ekspropriationer, der skulle foretages her.
Vurderingen var jo, at antallet lå på omkring 26. Og med den udvidede mulighed for frivillige ekspropriationer ville det være et markant større tal, vi ville have været kommet frem til.
Det er vigtigt, som vi ser det, ligesom det er vigtigt at kende historien med, at den syvende mølle ville stå helt nede i et fuglebeskyttelsesområde.
De to ting, vi taler om her, nemlig hvor testcenteret skulle ligge, er derfor ikke sammenlignelige.
Der må vi sige, at kommunalbestyrelsen i det brev vedrørende Stauning, vi fik fra dem, sagde, at de gerne ville bede sig fri for det her testcenter.
Det er også en vigtig del.
Så man kan sige, at det her fra Dansk Folkepartis side er gået ud på at begrænse den skade, der var lagt op til.
Der må vi sige, at vi, som vi ser det, nu har et helt andet lovforslag end det, der var fremsat fra starten, og det kan vi kun takke de tre partier, som har arbejdet virkelig seriøst med det her, for, og der vil jeg i hvert fald ikke undlade at nævne Dansk Folkeparti, som jeg synes har trukket en stor del af læsset på det her område. Så det her er gået ud på at begrænse skaden, og jeg synes, det er et flot resultat, vi er nået frem til.
Vi har også sagt til dem, der skal ud og betale for at fælde skoven, at jo flere træer man vælger at fælde, jo dyrere bliver det.
Det tror jeg også er et incitament til, at man vælger at fælde så få træer som overhovedet muligt.
Så synes jeg også, at man skal lægge mærke til, at vi jo netop her laver den frivillige ekspropriation.
Folk, der bor inden for en afstand af 1,5 km fra de her møller, får altså et tilbud om at flytte væk derfra.
Jeg synes, det er utrolig vigtigt, at vi har fået de elementer med ind.
Nogle har været her ved anden behandling, nogle kommer først nu her ved tredje behandling og synes, at det hele er forfærdeligt i stedet for at have været med ved forhandlingerne, så de kunne have gjort deres indflydelse gældende.
Jeg vil altså bare sige, at det er vigtigt, at man er med ved bordet, så man kan gøre sin indflydelse gældende og måske få nogle indrømmelser.
Vi synes, vi har fået utrolig mange indrømmelser, og derfor kan vi også støtte forslaget, som det ligger her.
Men det er ikke, fordi vi er stolte af lovforslaget, uanset hvordan det ender, men vi har gjort en indsats for at få det forbedret.